Source: http://scripta.kotus.fi/visk/sisallys.php?p=265
Timestamp: 2020-07-02 19:12:10+00:00
Document Index: 9255396

Matched Legal Cases: ['§ 265', '§ 265', '§ 280', '§ 270', '§ 281', '§ 277']

VISK - § 265 Lisää nen-adjektiivien merkityssuhteista
SISÄLLYS > SANAT > Nominijohdokset > Adjektiivijohdokset > (i)nen-johdokset > lika-inen, teräks-inen, autta-vainen > § 265 Lisää nen-adjektiivien merkityssuhteista
Possessiivisten (i)nen-adjektiivien konkreettismerkityksisinä kantasubstantiiveina on sekä ainesanoja (a, d, osin e) että jaotontarkoitteisia sanoja (b).
hikinen, homeinen, kurainen, likainen, luminen, nukkainen, pölyinen, rasvainen, ruosteinen, saippuainen, sotkuinen, sumuinen, suolainen
arpinen, karvainen, kesakkoinen, kuoppainen, matoinen, muhkurainen, naarmuinen, reikäinen, ryppyinen, tahrainen, uurteinen
Myös tarkoitteeltaan abstraktimpi kantasana on mahdollinen (c), samoin deskriptiivinen kantavartalo, esim. ruppainen huopa (L), lähmäinen käsi (K). Sellaiset adjektiivit kuin itkuinen, nuhainen tai nälkäinen ilmaisevat yleensä ihmisen olotilaa.
helteinen, hätäinen, iloinen, janoinen, kiireinen, myrskyinen, suojainen, syntinen, uninen, vammainen, velkainen, vihainen
(i)nen-adjektiivin kantasana voi ilmaista myös adjektiivilla luonnehdittavan tarkoitteen valmistusainetta (d) tai muotoa, olomuotoa tai rakennetta (e).
kuparinen, muovinen, nahkainen, pellavainen, puinen, rukiinen, teräksinen, villainen
jauhoinen peruna ’rakenteeltaan jauhoa muistuttava’ | jäinen puolukka ’jäässä oleva’ | koukkuinen selkä ’koukun muotoinen, koukulla oleva’ | sirpaleinen peili ’sirpaleina oleva’Muita: kiteinen, kumpareinen, puuroinen, sekainen, sokkeloinen, tasainen
Samallakin adjektiivilla voi olla erityyppistä käyttöä, esim. savinen saapas ’saapas, jossa on savea’ (a) – savinen astia ’astia, joka on tehty savesta’ (d), kivinen sitruuna (b) – kivinen penkki (d). Valmistusainetta voi ilmaista myös yhdyssanan nominatiivimääriteosa: saviastia, kivipenkki.
(i)nen-adjektiivit voivat kuvata myös väljempää kuuluvuussuhdetta: sitä että luonnehdittavaan sisältyy (i)nen-johdoksen kantasanan tarkoitteen ominaisuuksia tai piirteitä (mutta ei itse tarkoitetta) tai että kantasanan tarkoite on jollain muulla tapaa yhteydessä pääsanan tarkoitteeseen tai sen kaltainen (vrt. mAinen-johdokset » § 280).
jouluinen tunnelma ’joululle ominainen’ | hedelmäinen viini ’hedelmänmakuinen’ | mieleinen ruoka ’mielen mukainen’ | rautainen terveys ’raudanluja’Muita: jumalainen innoitus, katajainen kansamme, kesäinen juoma, kultainen mieheni, lasinen katse, miehinen käsitys, ohdakkeinen ura, paperinen tarina, pippurinen taistelija
Mittaa ilmaisevat esim. kiloinen hauki, metrinen halko, ja (i)nen-adjektiiveihin kuuluu myös värinnimityksiä (keltainen, punainen, sininen).
Jotkin (i)nen-adjektiivit ilmaisevat luonnehtimansa substantiivin tarkoitteen paikallista (g) tai ajallista (h) sijaintia. Tämä merkitys on seurausta kantasanan leksikaalisesta merkityksestä. Kantana voi toimia paitsi substantiivi myös muu nominaalinen vartalo (entinen, etäinen ym.) tai adverbi (ammoinen, silloinen).
itäinen siipi ’(rakennuksen) itäisessä, idänpuoleisessa osassa sijaitseva’ | kaukainen saari ’kaukana sijaitseva’ | ulkoiset puitteet ’ulkopuoliset, ulkona sijaitsevat, ulospäin näkyvät’Muita: eteläinen, keskeinen, läheinen, oheinen, sisäinen, syrjäinen
eilinen onnettomuus ’eilen sattunut’ | viimekeväinen kokous ’viime keväänä pidetty’ | öinen ratsastus ’yöllä tapahtuva’Muita: aamuinen, ainainen, heinäkuinen, huominen, myöhäinen, nykyinen, torstainen, äskeinen
(Vrt. suhteellista paikkaa tai aikaa ilmaisevat (i)nen-suhteutusadjektiivit » § 270 – 272; suhteellista sijaintia ilmaisevat immAinen-johdokset » § 281; aikaa ilmaisevat llinen-johdokset » § 277.)